Maatietopalvelu

Kyselyvastaus

**Asiakirjan tunnus:** KT864

**Päivämäärä**: 3.5.2024

**Julkisuus:** Julkinen

**Kamerun / Valtakirja-avioliitto**

**Cameroon / Possibility and legality of proxy marriage**

Kysymykset

1. Voiko Kamerunissa (esim. anglofonialueella) solmia valtakirja-avioliiton ja ovatko valtakirja-avioliitot Kamerunin lain mukaan päteviä?

Questions

1. Can proxy marriages be resorted to and are proxy marriages legally binding in Cameroon (for example in Anglophone region)?

# Voiko Kamerunissa (esim. anglofonialueella) solmia valtakirja-avioliiton ja ovatko valtakirja-avioliitot Kamerunin lain mukaan päteviä?

Useiden lähteiden perusteella Kamerunissa ei ole normaalitapauksessa mahdollista solmia valtakirja-avioliittoa[[1]](#footnote-1) (ks. kuitenkin myöhemmin mainitut poikkeukset). Esimerkiksi YK:n lastenjärjestö UNICEF:in verkkosivuilla kerrotaan, että molempien puolisoiden on oltava läsnä vihkitilaisuudessa.[[2]](#footnote-2) UNICEF:in verkkosivuilla on mallikappale kamerunilaisesta avioliittotodistuksesta. Todistuksen vasemmassa alalaidassa on kohta, jonka molemmat puolisot allekirjoittavat.[[3]](#footnote-3)

Kamerunin siviililakikokonaisuudessa (*Le Code Civil*), johon on sisällytetty mm. vuodelta 1981 oleva, henkilöoikeudellista asemaa koskeva asetus (*Ordonnance n° 81/02 du 1981 portant organisation de l'état civil et diverses dispositions relatives à l'état des personnes physiques*[[4]](#footnote-4)) määrätään, että tulevien puolisoiden tulee ilmaista suostumuksensa [avioliittoon] henkilökohtaisesti siviiliviranomaisen luona avioliittoon vihkimisen hetkellä. Ranskankielinen määräys on seuraava:

*”DU CONSENTEMENT DES EPOUX*

*Art. 64. – (1) Le consentement des futurs époux est personnellement signifié par ceux-ci à l'officier d'état-civil au moment de la* célébration *du mariage.”[[5]](#footnote-5)*

Henkilöoikeudellista asemaa koskevaa asetusta muutettiin joltain osin vuonna 2011. Uudessakin tekstissä määrätään, että molempien on allekirjoitettava avioliittotodistus yhdessä. Ranskankielinen määräys on seuraava:

*“Art. 69 – (nouveau) (2) L’acte de mariage est conjointement signé par les époux, les témoins, l’officier et le secrétaire d’état civil. Un original est remis à chacun des époux;”[[6]](#footnote-6)*

Siviililaissa määrätään kuitenkin, että artiklassa 53 mainittujen muodollisuuksien[[7]](#footnote-7) suorittamisen jälkeen rekisterinpitäjä voi julistaa kaksi henkilöä avioliittoon, vaikka toinen tulevista puolisoista ei voi välittömän kuolemanvaaran vuoksi enää henkilökohtaisesti ilmaista suostumustaan eikä saapua rekisterinpitäjän luokse. Tämän suostumuksen antaa hänen sijastaan hänen isänsä, äitinsä, veljensä, sisarensa, laillinen holhoojansa tai tapaoikeuden mukainen vastuuhenkilö. Avioliittoon ei kuitenkaan voida vihkiä, jos avioliiton esteitä ollaan parhaillaan tutkimassa tai jos avioitumassa oleva henkilö kieltäytyy antamasta suostumustaan. Lisäksi presidentti voi painavista syistä vahvistaa avioliiton, jonka toinen osapuoli on kuollut artiklassa 53 mainittujen muodollisuuksien suorittamisen jälkeen. Avioliiton rekisteröimisessä edesmennyttä puolisoa edustaa hänen äitinsä, isänsä, veljensä, sisarensa, suoraan ylenevässä tai alenevassa polvessa oleva sukulaisensa tai tapaoikeuden mukainen vastuuhenkilö.[[8]](#footnote-8)

Ranskankielisessä laissa määrätään seuraavasti:

”*Art. 66. (1) Après accomplissement des formalités prévues aux art. 53 et suivants, l'officier d'état civil peut célébrer le mariage de deux personnes dont l'une, en péril imminent de mort, ne peut plus exprimer personnellement son consentement, ni se présenter devant lui.*

*(2) Ce consentement est alors donné en ses lieu et place par son père, sa mère, son frère, sa soeur, son tuteur légal ou le responsable coutumier.*

*(3) Toutefois le mariage ne peut être célébré s'il fait l'objet d'une opposition en cours d'examen ou si les personnes dont le consentement était requis ont refusé de le donner.*

*Il en est de même, le cas échéant lorsqu'aucune dispense de publication n'a été accordée.*

*Art. 67. (1) Le Président de la République peut, pour des motifs graves autoriser le mariage de deux personnes dont l'une est décédée après accomplissement des formalités prévues aux art. 53 et suivants de la présente ordonnance.*

*(2) L'époux décédé est représenté à la transcription du mariage par son père, sa mère, son frère, sa soeur, son ascendant ou descendant ou le responsable coutumier.*

*Mention de l'autorisation du Président de la République est portée en marge de l'acte de mariage.”[[9]](#footnote-9)*

Kamerunin Berliinin suurlähetystön verkkosivuilla kerrotaan avioliiton solmimisesta edustustossa. Verkkosivuilla ei mainita, että avioliitto olisi mahdollista solmia valtakirjalla.[[10]](#footnote-10) Käytettävissä olevista lähteistä ei löytynyt esimerkkejä poikkeustapauksissa valtakirjalla solmituista avioliitoista. Käytetyistä lähteistä ei käynyt ilmi, miten viranomaiset tulkitsevat em. laissa mainitun ”välittömän kuolemanvaaran”.

Kamerunin perustuslaki takaa miehille ja naisille yhtäläiset oikeudet, mutta perinteisen tapaoikeuden normit ja käytännöt ovat usein etusijalla, eivätkä ne aina takaa naisille täysiä oikeuksia.[[11]](#footnote-11) Paikallisille uskonnollisille johtajille on toisinaan annettu Kamerunissa huomattavaa liikkumavaraa paikallisten asioiden hoitamisessa perinteisen tapaoikeuden tai islamilaisen oikeuden mukaisesti. Paikalliset tuomioistuimet (jotka tunnetaan englanninkielisellä ns. anglofonialueella nimellä *Alkali* ja ranskankielisellä alueella *Tribunaux de Premier Degré*) asettavat toisinaan perinteisen oikeuden etusijalle muodolliseen, valtiolliseen lakiin nähden etenkin perintö- ja henkilöoikeudellisissa asioissa.[[12]](#footnote-12)

Hääjuhlat ovat Kamerunissa yksi merkittävimmistä tapahtumista. Hääjuhlien tavat ja rituaalit vaihtelevat etnisen ryhmän ja alueen mukaan. Vaikka tavoilla ja perinteillä on merkittävä rooli häiden vietossa, on tapaoikeuden mukaisella avioliitolla oikeudellinen asema vasta sitten, kun viranomaiset tunnustavat ja rekisteröivät avioliiton.[[13]](#footnote-13)

Cameroon Tribune -uutismedian artikkelin (23.10.2020) mukaan siviilirekisteritoimistoissa myönnetään syntymä-, avioliitto- ja kuolintodistuksia. Pääkaupunki Yaoundén eräässä siviilirekisteritoimistossa on sisäinen valvontamekanismi, jotta petoksia tai väärennöksiä voitaisiin estää. Artikkelin mukaan ”toissijaisissa” siviilirekisteritoimistoissa valvonta ei ole aina samalla tasolla.[[14]](#footnote-14) Saman median toisessa artikkelissa (22.10.2020) kerrotaan siviilirekisteritodistuksiin liittyvistä petoksista tehdystä selvityksestä, jonka mukaan väärien asiakirjojen ja väärien tietojen esittäminen ovat kaksi pääasiallista petoksen tyyppiä, ml. vanhempien nimien poistaminen tai lisääminen, useiden eri syntymätodistusten laatiminen samalle kansalaiselle eri väestörekisterikeskuksissa, ulkomaalaisille myönnettävät todistukset kamerunilaisina ja toisen avioliittotodistuksen myöntäminen yksiavioiselle kansalaiselle. Paikallisviranomaisten siviilisäätyarkistojen digitointiprosessi oli artikkelin julkaisemisen aikaan käynnissä.[[15]](#footnote-15) Uudempana esimerkiksi Mimi Mefo Info -median artikkelissa (18.10.2023) kerrotaan santarmin selvittelevän kolmen miehen yli seitsemän vuotta jatkunutta toimintaa asiakirjaväärennösten parissa. Santarmi takavarikoi mm. väärennettyjä henkilökortteja ja avioliittotodistuksia sekä väärennettyjä viranomaisten leimasimia.[[16]](#footnote-16)

Maahanmuuttoviraston maatietopalvelun kyselyvastauksessa (17.2.2019) on käsitelty asiakirjojen luotettavuutta, asiakirjaväärennöksiä ja korruptiota Kamerunissa.[[17]](#footnote-17) Lisäksi 17.1.2022 päivätyssä kyselyvastauksessa, jossa käsitellään passin ja henkilökortin hankkimista, sivutaan myös viranomaisrekisterien puutteellisuuksia.[[18]](#footnote-18) Kamerunissa esiintyy lahjontaa yleisesti kaikilla aloilla korruptionvastaisista aloitteista kuten kansallisen korruptiontorjuntaviraston (CONAC) perustamisesta huolimatta.[[19]](#footnote-19) Transparency International -järjestön laatimassa, korruptiohavaintojen määrään pohjautuvassa listauksessa Kamerun on sijalla 140 kaikkiaan 180 tarkastellun maan joukossa (vrt. Tanska parhaalla sijalla 1 ja Somalia sijalla 180).[[20]](#footnote-20)

Kamerunin anglofonialueella esiintyy väkivaltaisuuksia. Alueen turvallisuustilannetta on käsitelty Maahanmuuttoviraston maatietopalvelun helmikuussa 2024 julkaisemassa turvallisuustilanneraportissa.[[21]](#footnote-21) Kuitenkin esimerkiksi Tikon alueen syrjäisemmällä seudulla avattiin keväällä 2023 uusi siviilirekisteritoimisto palvelemaan niitä, joiden on vaikea kulkea Tikon kaupunkiin asioimaan siviiliviranomaisen luona.[[22]](#footnote-22)

Kamerunissa on ollut työn alla henkilö- ja perheoikeutta koskeva laki *Code des personnes et de la famille* (jatkossa tässä vastauksessa ”uusi perhelaki”)[[23]](#footnote-23), joka korvaisi siviililakikokonaisuuden[[24]](#footnote-24). Uuden perhelain luonnoksen vaiheita on käsitelty Maahanmuuttoviraston maatietopalvelun 24.8.2022 päivätyssä *kyselyvastauksessa Kamerun / "Code of Persons and the Family / Code des personnes et de la famille" lakimuutoksen tilanne*.[[25]](#footnote-25)

Internetistä löydettävissä olevan lakiluonnoksen artiklassa 273 määrätään, että tulevien puolisoiden tulee ilmaista henkilökohtaisesti suostumuksensa avioliittoon suullisesti tai muulla hyväksytyllä tavalla siviilirekisteriviranomaisen luona avioliittoon vihkimisen hetkellä. Suostumus todetaan allekirjoituksilla ja peukalon jälkien lisäämisellä vihkitodistukseen.[[26]](#footnote-26)

*(3) Le consentement des futurs époux est personnellement signifié par chacun d’eux à l’officier de l’état civil au moment de la célébration du mariage, oralement ou sous toute forme d’expression reconnue.*

*(4) Le consentement est matérialisé par la signature des futurs époux et par l’apposition de l’empreinte digitale de leur pouce droit au pied de l’acte de mariage.”[[27]](#footnote-27)*

Käytettävissä olevista lähteistä ei löydy sellaista tietoa, että uusi perhelaki olisi astunut voimaan.[[28]](#footnote-28)

## Lähteet

Ambassade du Cameroun [päiväämätön]. *Mariage.* <https://www.ambacam.de/fr/mariage/> (käyty 29.4.2024).

Bertelsmann Stiftung 19.3.2024. *BTI 2024 Country Report. Cameroon.* <https://bti-project.org/fileadmin/api/content/en/downloads/reports/country_report_2024_CMR.pdf>

Camerlex.com 5.9.2011. *Les Conditions de forme du mariage.* <https://www.camerlex.com/les-conditions-de-forme-du-mariage-5503/> (käyty 29.4.2024).

Cameroon-Info.net / Atangana, Adeline 27.6.2020. *Cameroun – Parlement: Bientôt la reconnaissance de la double nationalité au Cameroun.* <http://www.cameroon-info.net/article/cameroun-parlement-bientot-la-reconnaissance-de-la-double-nationalite-au-cameroun-376008.html> ja <https://drive.google.com/viewerng/viewer?url=http://www.cameroon-info.net/CINPublic2K20/PDFs/avant_projet_de_code_des_personnes_et_de_la_famille.pdf> (käyty 30.4.2024).

Cameroon Tribune / Bounoung, Yvan 22.10.2020. *Fraude à l’état civil: la cote d’alerte.* Luettavissa osittain: <https://www.cameroon-tribune.cm/article.html/35836/fr.html/fraude-letat-civil-la-cote> ] (käyty 3.5.2024) ja kokonaan Factiva-uutistietokannassa [edellyttää kirjautumista].

Cameroon Tribune / Christine, Marie 3.3.2022*. Code des personnes et de la famille: un avant-projet en gestation*. Luettavissa osittain: <https://www.cameroon-tribune.cm/article.html/46356/fr.html/code-personnes-de-la-famille-un-avant-projet-en> (käyty 29.4.2024).

Cameroon Tribune / Tchuileu, Alexandra 23.10.2020. *Fraude à l’état civil: les voies de contournement.* Luettavissa osittain: <https://www.cameroon-tribune.cm/article.html/35839/en.html/fraude-letat-civil-les-voies> (käyty 3.5.2024).

Freedom House 2023. *Freedom in the World. Cameroon.* <https://freedomhouse.org/country/cameroon/freedom-world/2023> (käyty 30.4.2024).

Maahanmuuttovirasto / maatietopalvelu

2/2024. *Kamerunin anglofonialueen sekä Wourin ja Mfoundin departementtien turvallisuustilanne.* Helmikuu 2024 [raportti]. [Saatavilla Tellus-maatietokannasta].

24.8.2022. *Kamerun / "Code of Persons and the Family / Code des personnes et de la famille" lakimuutoksen tilanne* [kyselyvastaus]*.* Saatavilla Tellus-maatietokannassa [edellyttää kirjautumista].

17.1.2022. *Kamerun. Passin ja henkilökortin hankkiminen Kamerunissa ja ulkomailla.* [kyselyvastaus]. Saatavilla Tellus-maatietokannasta [edellyttää kirjautumista].

17.2.2019. *Kamerun / Asiakirjojen luotettavuus, asiakirjaväärennökset, viranomaiskorruptio* [kyselyvastaus]. Saatavilla Tellus-maatietokannasta [edellyttää kirjautumista].

Marry on chain 10.5.2023. *Everything you need to know about marriage in Cameroon.* <https://marryonchain.com/p/articles/everything-you-need-to-know-about-marriage-in-cameroon> (käyty 30.4.2024).

Mimi Mefo Info / Washira, Helene 18.10.2023. *Fake Documents Production Sector Dismantled in Emana*. <https://mimimefoinfos.com/fake-documents-production-sector-dismantled-in-emana/> (käyty 3.5.2024).

MRCSL (Mountains, Rivers, Continents, Seas, Lakes) [päiväämätön]. *Inside the Traditional Weddings of Cameroon: Customs and Legality.* <https://mrcsl.org/cameroon-wedding/> (käyty 30.4.2024).

République du Cameroun

6.5.2011. *Loi n° 2011/011 du 6 mai 2011 Modifiant et completant certaines dispositions de L’ordonnance n° 81-02 du 29 juin 1981 portant organisation de L’etat civil et diverses dispositions relatives a l’etat des personnes physiques.* Saatavilla: <https://citizenshiprightsafrica.org/wp-content/uploads/2018/06/Cameroun-Loi-no-2011-011-du-6-mai-2011-modifiant-et-completant-lordonnance-no-81-02-du-29-juin-1981.pdf> ja <http://minas.cm/fr/lois/135-loi-n%C2%B0-2011-011-du-6-mai-2011-modifiant-celle-de-1981-sur-l-%C3%A9tat-civil/file.html> (käyty 3.5.2024).

1981. *Cameroun: Ordonnance n° 81/02 du 1981 portant organisation de l'état civil et diverses dispositions relatives à l'état des personnes physiques.* Saatavilla: <https://www.refworld.org/legal/decreees/natlegbod/1981/fr/103552> (käyty 29.4.2024).

[päiväämätön]. *Le Code Civil Camerounais [Article 1 – Article 387].* Saatavilla: <https://docs.google.com/viewerng/viewer?url=https://www.cameroun.cc/wp-content/uploads/2021/04/CODE-CIVIL-CAMEROUNAIS.pdf> ja Sur Le Cameroun 17.10.2021. <https://www.cameroun.cc/fr/le-code-civil-camerounais-art-1-art-387/#h-le-code-civil-camerounais> (käyty 29.4.2024).

Tiko Magazine / Mua, Ivo Ngong 19.4.2023. *Tiko Council civil status registration secondary centre in Mudega goes operational.* <https://tikomagazine.com/tiko-council-civil-status-registration-secondary-centre-in-mudeka-goes-operational/> (käyty 3.5.2024).

Transparency International 2023. *Corruption Perceptions Index.* <https://www.transparency.org/en/cpi/2023> (käyty 30.4.2024).

UNICEF (United Nations Children’s Fund)

[päiväämätön]a. *Marriage Registration.* <https://data.unicef.org/crvs/cameroon/#marriage> (käyty 3.5.2024).

[päiväämätön]b. *Acte de mariage / Marriage Certificate.* <https://data.unicef.org/wp-content/uploads/2017/12/Cameroon_MarriageCert.jpg> (käyty 3.5.2024).

World Population Review 2024. *Countries Where Proxy Marriage Is Legal 2024.* <https://worldpopulationreview.com/country-rankings/countries-where-proxy-marriage-is-legal> (käyty 29.4.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. World Population Review 2024; Camerlex.com 5.9.2011; République du Cameroun 1981; UNICEF [päiväämätön]a. [↑](#footnote-ref-1)
2. UNICEF [päiväämätön]a. [↑](#footnote-ref-2)
3. UNICEF [päiväämätön]b. [↑](#footnote-ref-3)
4. République du Cameroun 1981. [↑](#footnote-ref-4)
5. République du Cameroun [päiväämätön], s. 36. [↑](#footnote-ref-5)
6. République du Cameroun 6.5.2011. [↑](#footnote-ref-6)
7. Nämä on mainittu lähteessä République du Cameroun [päiväämätön], s. 25. [↑](#footnote-ref-7)
8. République du Cameroun [päiväämätön], s. 37. [↑](#footnote-ref-8)
9. République du Cameroun [päiväämätön], s. 37. [↑](#footnote-ref-9)
10. Ambassade du Cameroun [päiväämätön]. [↑](#footnote-ref-10)
11. Freedom House 2023. [↑](#footnote-ref-11)
12. Bertelsmann Stiftung 19.3.2024, s. 7. [↑](#footnote-ref-12)
13. MRCSL [päiväämätön]; Marry on chain 10.5.2023. Lähteiden luotettavuudesta ei ole varmuutta. [↑](#footnote-ref-13)
14. Cameroon Tribune / Tchuileu 23.10.2020. [↑](#footnote-ref-14)
15. Cameroon Tribune / Bounoung 22.10.2020. [↑](#footnote-ref-15)
16. Mimi Mefo Info / Washira 18.10.2023. [↑](#footnote-ref-16)
17. Maahanmuuttovirasto / maatietopalvelu 17.2.2019. [kyselyvastaus] [Saatavilla Tellus-maatietokannasta]. [↑](#footnote-ref-17)
18. Maahanmuuttovirasto / maatietopalvelu 17.1.2022. [kyselyvastaus] [Saatavilla Tellus-maatietokannasta]. [↑](#footnote-ref-18)
19. Freedom House 2023. [↑](#footnote-ref-19)
20. Transparency International 2023. [↑](#footnote-ref-20)
21. Maahanmuuttovirasto / maatietopalvelu 2/2024 [raportti] [Saatavilla Tellus-maatietokannasta]. [↑](#footnote-ref-21)
22. Tiko Magazine / Mua 19.4.2023. [↑](#footnote-ref-22)
23. Cameroon Tribune / Christine 3.3.2022; Cameroon-Info.net / Atangana 27.6.2020. [↑](#footnote-ref-23)
24. Cameroon-Info.net / Atangana 27.6.2020. [↑](#footnote-ref-24)
25. Maahanmuuttovirasto / maatietopalvelu 24.8.2022. [kyselyvastaus] [Saatavilla Tellus-maatietokannasta]. [↑](#footnote-ref-25)
26. Cameroon-Info.net / Atangana, Adeline 27.6.2020. [↑](#footnote-ref-26)
27. Cameroon-Info.net / Atangana, Adeline 27.6.2020. [↑](#footnote-ref-27)
28. Tarkistettu mm. Kamerunin oikeusministeriön verkkosivut <http://www.minjustice.gov.cm/>, Factiva ja AllAfrica -uutistietokannat. [↑](#footnote-ref-28)